Document ID: 32009D0310

KOMISSION PÄÄTÖS,
tehty 2 päivänä huhtikuuta 2009,
Kyproksen, Maltan, Itävallan, Romanian ja Slovakian esittämien, neuvoston asetuksen (EY) N:o 1100/2007 mukaisen ankeriaanhoitosuunnitelman laatimisvelvoitetta koskevien vapautushakemusten hyväksymisestä
(tiedoksiannettu numerolla K(2009) 2231)
(Ainoastaan kreikan-, maltan-, romanian-, saksan- ja slovakinkieliset tekstit ovat todistusvoimaiset)
(2009/310/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan ankeriaskannan elvytystoimenpiteistä 18 päivänä syyskuuta 2007 annetun neuvoston asetuksen (EY) N:o 1100/2007 (1) ja erityisesti sen 3 artiklan 3 kohdan,
sekä katsoo seuraavaa:
(1)
Asetuksessa (EY) N:o 1100/2007 vahvistetaan puitteet Euroopan ankeriaskannan suojelulle ja kestävälle käytölle yhteisön vesillä, jäsenvaltioiden rannikkolaguuneissa, jokisuistoissa sekä joissa ja niihin yhteydessä olevissa sisävesissä.
(2)
Asetuksen (EY) N:o 1100/2007 2 artiklassa edellytetään, että jäsenvaltioiden on yksilöitävä ja määriteltävä niiden kansallisella alueella sijaitsevat yksittäiset vesistöalueet, jotka ovat eurooppalaisen ankeriaan luonnollisia elinympäristöjä. Jäsenvaltioiden on laadittava jokaiselle ankeriasvesistöalueelle ankeriaanhoitosuunnitelma.
(3)
Asetuksen (EY) N:o 1100/2007 3 artiklan 1 kohdassa säädetään, että jäsenvaltio voidaan vapauttaa ankeriaanhoitosuunnitelman laatimisvelvoitteesta, mikäli toimitetaan asianmukaiset perustelut siitä, että tämän jäsenvaltion alueella sijaitsevat vesistöalueet tai merialueet eivät ole eurooppalaisen ankeriaan luonnollisia elinympäristöjä. Jäsenvaltioiden on toimitettava komissiolle vapautushakemus. Komissio hyväksyy vapautushakemuksen tieteellis-teknis-taloudellisen kalastuskomitean tai muiden toimivaltaisten tieteellisten elimien teknisen ja tieteellisen arvion perusteella.
(4)
Kypros, Malta, Itävalta, Romania ja Slovakia ovat toimittaneet komissiolle ankeriaanhoitosuunnitelman laatimisvelvoitetta koskevat asianmukaisesti perustellut poikkeushakemukset.
(5)
Kansainvälinen merentutkimusneuvosto (ICES) antoi komissiolle teknisen ja tieteellisen arvion hakemuksista.
(6)
ICESin arvion mukaan edellä mainittujen vapautushakemuksen kohteena olevia vesistö- tai merialueita ei voida yksilöidä tai määritellä asetuksessa (EY) N:o 1100/2007 tarkoitetuiksi eurooppalaisen ankeriaan luonnollisiksi elinympäristöiksi.
(7)
Asetuksen (EY) N:o 1100/2007 3 artiklan 1 kohdan perusteella on sen vuoksi aiheellista myöntää kyseisille jäsenvaltioille vapautus ankeriaanhoitosuunnitelman laatimisvelvoitteesta.
(8)
Tässä päätöksessä säädetyt toimenpiteet ovat kalastus- ja vesiviljelyalan komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäljempänä luetellut jäsenvaltiot vapautetaan asetuksen (EY) N:o 1100/2007 mukaisen ankeriaanhoitosuunnitelman laatimisvelvoitteesta:
a)
Kypros,
b)
Malta,
c)
Itävalta,
d)
Romania,
e)
Slovakia.
2 artikla
Tämä päätös on osoitettu Kyproksen tasavallalle, Maltan tasavallalle, Itävallan tasavallalle, Romanialle ja Slovakian tasavallalle.
Tehty Brysselissä 2 päivänä huhtikuuta 2009.

Labels: 3
18
6